ועדת החוץ והביטחון, כנסת 25, פרוטוקול מספר 53, 2023-07-04 00:00

יולי יואל אדלשטיין: צוהריים טובים לכולם, אני מבקש להתנצל בפני המוזמנים על העיכוב, התקבל במסגרת כל מיני הסכמות מוזרות בכנסת, שהדיונים בוועדות לא יתחילו לפני השעה 11:30, אז אתכם הסליחה

יולי יואל אדלשטיין:  אנחנו דנים בנושא: צו הסכמים קיבוציים (הארכת תחולתו של פטור לגבי עובדים מסוימים), התשפ"ג-2023

יולי יואל אדלשטיין:  אתה רוצה להציג את הנושא או מישהו מהמוזמנים, משרד העבודה? חברים, אני אומר מראש, הדיון כרגע פתוח, משודר, אבל אם יהיו סוגיות שתרצו להתייחס אליהן בדלתיים סגורות, קיימת גם אפשרות כזאת, רק תודיעו לנו מראש

יולי יואל אדלשטיין:  בבקשה

דקלה חורש: עו"ד דקלה חורש, משרד העבודה

דקלה חורש:  בעצם, חוק הסכמים קיבוציים מסדיר בסעיפים 33ח' עד 33 ט"ז את הזכות של עובדים לפעילות וחברות בארגון עובדים, והגנות שניתנות להם ואפשרות להיכנס למקום עבודה, איסור פגיעה בעובדים בעקבות החברות

דקלה חורש:  סעיף 33 ט"ז לחוק בעצם קובע אי תחולה של הסעיפים האלה על מי שחל עליו איסור התארגנות לפי חוק

דקלה חורש:  מכוח הוראת מעבר אנחנו בעצם מחריגים את עובדי משרד ראש הממשלה, מדי שנה, וגם השנה, בעקבות פניות משרד רה"מ אלינו, אנחנו מבקשים להחריג אותם מההוראות של ההתארגנות לשנה נוספת

יולי יואל אדלשטיין: תודה

יולי יואל אדלשטיין:  משרד ראש הממשלה, מישהו רוצה להתייחס?      

ת': אני אתייחס ואומר, בעקבות דיונים שהתקיימו פה בשנים עברו, התבקשנו על ידי הוועדה להציג את המנגנון לטיפול בעובדים, מצד אחד

ת':  ומצד שני, לנסות ולהסדיר בתהליך חקיקה ארוך טווח את הפטור ולא להגיע לכאן מדי שנה

ת':  אז לעניין הזה אנחנו רק מעדכנים, שיש עבודה משותפת יחד עם משרד המשפטים ומשרד העבודה כדי לקבע את הפטור הזה בצורה קבועה

ת':  ודבר נוסף, אנחנו נרצה להשמיע את המנגנון של הטיפול בעובדים, יש כאן גם גורמים ממשאבי אנוש וגם מבקר הפנים של המשרד כדי להציג בפני חברי הוועדה את האופן שבו אנחנו מטפלים בעובדים שלנו

ת':  ולעניין הזה נרצה להרחיב, אנחנו נצטרך את הדלתיים הסגורות

יולי יואל אדלשטיין: תודה

יולי יואל אדלשטיין:  אתה רוצה להציג את השתלשלות העניינים בוועדה הזאת?      

עידו בן יצחק: כן

עידו בן יצחק:  החוק הזה הוא חוק מ-2001, שקבע את ההוראות לגבי ועדי עובדים והחריג גופים שונים

עידו בן יצחק:  לאורך השנים, בשלב די מוקדם, נחקק חוק השב"כ, שהסדיר את הנושא הזה לגבי השב"כ

עידו בן יצחק:  לאחר מכן, תוקנה פקודת בתי הסוהר והסדירה את הנושא הזה לגבי סוהרים

עידו בן יצחק:  בצבא ובמשטרה מלכתחילה היה איסור התארגנות ובעצם הגוף היחיד שנותר, הוא כבר 20 שנה שאנחנו מדי שנה מתבקשים להאריך את ההסדר לגביו, הוא המוסד

עידו בן יצחק:  אכן בדיונים שהיו בשנים קודמות, הוועדה ביקשה שני דברים

עידו בן יצחק:  האחד, לראות איך מסדירים את הנושא הזה בצורה אחרת כי כל שנה אנחנו מאריכים את זה ולא נראה שיהיה שינוי בתפיסה בהיבט הזה

עידו בן יצחק:  גם הוגשה הצעת חוק פרטית בכנסת העשרים, שביקשה להעביר את זה לאחת לשלוש שנים

עידו בן יצחק:  מעבר לזה, עלו כל מיני שאלות, איך בכל זאת נותנים מענה לעובדים, אם לחלק מהגופים שהזכרתי, הצבא, משטרה ושב"ס, כחלופה לאיסור התארגנות, נקבע לצד זה מוסד של נציב קבילות, שמאפשר לעובדים או למשרתים במקרה הזה, לפנות, כאשר יש להם בעיות מול המערכת

עידו בן יצחק:  עד לפני חודשיים דנו בסוגיה של פנסיית הגישור ושמענו על בעיות שהיו בעבר מול משרד האוצר, סביב אי יישום הסכמים

עידו בן יצחק:  לא הייתה בקשה של המוסד עצמו שעוסק בזה, אבל אין לעובדים את הגוף היציג שיכול לסייע להם

עידו בן יצחק:  לכן, גם חבר הכנסת רם בן ברק, שהיה יושב-ראש הוועדה, ביקש לבחון את האפשרות להקים גורם ייעודי לנושא הזה בארגון

יולי יואל אדלשטיין: רם, אתה רוצה להתייחס? כי אתה ניהלת כמה דיונים בנושא

רם בן ברק: אני מבין את ההיגיון שלא לאפשר התארגנות של עובדים בארגונים מהסוג הזה

רם בן ברק:  אבל מצד שני, אתה רואה את ההתנהלות שהייתה בשנתיים שלוש האחרונות, אל מול הסכמי פנסיית הגישור וההסכמים הקיבוציים, אתה רואה שאינטרסים של ההנהלה אל מול האוצר באים לפעמים על חשבון העובדים והדבר הזה הוא בעייתי, הוא בעייתי מאוד

רם בן ברק:  בדיון האחרון שהתקיים פה, ביקשנו להתייחס לזה

יולי יואל אדלשטיין: אם אני מסכם בשלב זה – תיכף אנחנו נעבור לדיון חסוי - עמדת הוועדה היא לא כל כך שונה מהעמדה שהוצגה לנו, אנחנו גם בעד הסדר ארוך טווח, רצוי בחקיקה, אבל בתנאי שיהיו תשובות מספקות לאיך העובדים יוכלו להעלות את הסוגיות מול גורם כלשהו, שהוא גורם בלתי תלוי, עד כמה שאפשר, ולא חלק מהנהלת הארגון

יולי יואל אדלשטיין:  אז אבקש לעצור כאן את הדיון המשודר ונמשיך לדיון החסוי

יולי יואל אדלשטיין:  אתם מוזמנים להישאר במקום, נוציא את עגלת השידור ונמשיך בדיון